Folketing
2008-04-17

Lovforslag nr. L 154 omhandler ændringer af lovgivningen vedrørende handicaphjælpeordninger, hjemmetræning til handicappede børn, social tolkning til døve, styrket indsats over for kvinder og børn på krisecentre, udvidelse af beføjelser til Ankestyrelsen og de sociale nævn samt krav til varigheden af kurser til plejeforældre. Det er alle sammen rigtig gode forslag, der er resultater af drøftelserne i satspuljeforhandlingerne, og vi kan støtte dem alle, men ønsker dog visse ændringer gennemført i forhold til det foreliggende forslag. Det har længe været et stærkt ønske hos Socialdemokratiet at gøre den borgerstyrede personlige hjælpeordning bedre ved på den ene side at gøre ordningen mere fleksibel for den handicappede borger, så der bliver mulighed for at leve et liv, der ligger så tæt som muligt op ad alle andres hverdag, og samtidig sikre rammerne for, at de ansatte i hjælpeordningen kan få bedre løn- og ansættelsesvilkår.